Source: http://monitorulneamt.ro/as-bradu-borca-ce-gafa-impardonabila/
Timestamp: 2018-11-18 12:37:29+00:00

Document:
AS Bradu Borca, ce gafă impardonabilă ! | Monitorul de Neamț și Roman
duminică, 18 noiembrie 2018 - 14:37:28
Acasă Actualitate AS Bradu Borca, ce gafă impardonabilă !
AS Bradu Borca, ce gafă impardonabilă !
■ pentru că a folosit un jucător suspendat, Bradu Borca a pierdut la masa verde (0-3) meciul cu Cimentul Bicaz ■ pe teren, cei de la Bradu cîştigaseră cu 2-1 ■ muntenii au de recuperat acum 7 puncte care îi despart de liderul CSM Ceahlăul ■ cinci etape mai sînt, dar decisiv va fi meciul direct de la Piatra Neamţ, de duminică, 13 mai ■
O greşeală comisă de staff-ul echipei Bradu Borca în chiar prima etapă de play-off poate influenţa decisiv datele în ce priveşte lupta pentru titlu în Liga 4 de fotbal Neamţ. Duminică, 6 mai, muntenii au cîştigat pe teren partida cu Cimentul Bicaz (2-1) menţinînd distanţa de 4 puncte faţă de CSM Ceahlăul, liderul impunîndu-se la Piatra Neamţ cu un clar 5-0 în faţa Victoriei Horia. Numai că, o veste proastă venită ieri de la Asociaţia Judeţeană de Fotbal (AJF) Neamţ le-a dat peste cap planurile muntenilor: pentru că în partida cu Cimentul, gruparea din Borca a folosit un jucător suspendat, AS Bradu a pierdut jocul cu 0-3, conform deciziei luate de Comisia de Disciplină a AJF Neamţ. „Meciul AS Bradu Borca – CS Cimentul Bicaz, pe teren 2-1, se omologhează cu scorul de 3-0 în favoarea echipei CS Cimentul Bicaz, deoarece pentru echipa AS Bradu Borca a evoluat jucătorul Moşneguţu Ionuţ (leg.2845), aflat în stare de suspendare pentru cumulul a 7 cartonaşe galbene (etapele 1, 3, 4, 6, 13, 14, 18) – Regulamentul Disciplinar, Articolul 41, Punctul 2 coborat Regulamentul Disciplinar, Articolul 41, Punctul 2.1 şi coroborat cu Regulamentul Disciplinar, Articolul 83, Punctul 10.1 şi coroborat cu Comunicatul AJF Neamţ din data de 24 aprilie 2018 intitulat «Informaţii pentru echipele ce vor juca în play-off-ul Ligii 4»“, se arată într-un comunicat postat marţi, 8 mai, pe site-ul oficial al Asociaţiei Judeţene de Fotbal (AJF) Neamţ. O consecinţă a încălcării regulamentului (folosirea unui jucător în stare de suspendare), echipa de pe Valea Muntelui a fost amendată cu suma de 400 de lei, cu termen de plată 14 mai 2018. Eroarea comisă de oficialii de la Bradu Borca este greu de explicat, mai ales că, într-un comunicat emis pe 24 aprilie, AJF Neamţ avertiza echipele ce vor participa în turneul play-off că „dacă un jucător a primit al IV-lea sau al VII-lea sau al IX-lea cartonaş galben în ultima etapă a sezonului regulat, acesta este suspendat în prima etapă din play-off“. Este foarte posibil ca staff-ul echipei din Borca să fi considerat că jucătorul respectiv a ispăşit etapa de suspendare în meciul de Cupa României disputat miercuri, 2 mai, înainte de prima etapă de play-off (Energia Pîngăraţi – Bradu Borca 6-0). Argumentul nu stă însă în picioare, cîtă vreme, după cum se precizează în articolul 41 din ROAF (Executarea suspendărilor) „Suspendarea ca urmare a cumulului de cartonaşe galbene intervine din oficiu şi se execută începînd cu primul joc oficial, în ordinea în care se desfăşoară jocurile, în calcul intrînd numai jocurile din cadrul competiţiei în care a fost înregistrat cumulul de cartonaşe galbene. 2.1. Dacă un jucător primeşte avertisment în patru jocuri diferite din aceeaşi competiţie, el va fi automat suspendat pentru următorul joc din competiţia respectivă. Aceeaşi sancţiune se aplică şi atunci cînd jucătorul acumulează şapte şi, respectiv, nouă avertismente în aceeaşi competiţie. Începînd cu al zecelea avertisment primit în aceeaşi competiţie, la fiecare alt cartonaş galben, jucătorul este automat suspendat pentru următorul joc“. În urma omologării rezultatului la masa verde, Cimentul Bicaz a făcut rocada cu Bradu Borca, urcînd pe locul II, însă, în noile condiţii, CSM Ceahlăul şi-a mărit considerabil şansele de a încheia competiţia pe primul loc şi de a participa la barajul de promovare în Liga III. În schimb, după un efort logistic şi financiar făcut înainte de startul turneului play-off, prin reactivarea unor foşti jucători de Liga I (Eugen Trică, Marius Onofraş, Denis Zmeu şi Ionuţ Bâlbă), oficialii de la Borca îşi văd compromise planurile de a recupera diferenţa de puncte faţă de lider. O primă ocazie va fi meciul direct cu Ceahlăul de pe Borzogheanu, programat duminica viitoare, pe 13 mai. Dacă vor reuşi totuşi să învingă la Piatra Neamţ, muntenii vor mai avea la dispoziţie patru etape în care să încerce să răstoarne ierarhia.
impardonabilă
Articolul precedentKaratiştii bicăjeni, pe podium la naţionalele de Arte Marţiale
Articolul următorCSM, meci cu Bucovina

References: CSM 
 CSM 
 Articolul 41
 Articolul 41
 Articolul 83
 articolul 41
 CSM